**Անի համայնքի ղեկավար Արման Սարիբեկյանի շնորհավորական ուղերձը Վարդավառի տոնի առիթով**

Սիրելի՛ անեցիներ, շնորհավորում եմ բոլորիս Վարդավառի տոնի առիթով: Վարդավառը, թերևս, ամենասիրված ու ամենատարածված հայկական ավանդական տոներից մեկն է, իր բնույթով՝ ամենաուրախ ու չմոռացված, ավելի քան սպասված: Տոնը սիրված է ինչպես երեխաների, այնպես էլ մեծահասակների կողմից:

Հիսուս Քրիստոսի Պայծառակերպության տոնը Հայ Առաքելական Սուրբ Եկեղեցու հինգ տաղավար տոներից երրորդն է, որն այս տարի նշվում է հուլիսի 27-ին: Այն հիշատակությունն է Հիսուսի` Թաբոր լեռան վրա իր երեք աշակերտներին` Հովհաննեսին, Հակոբոսին և Պետրոսին աստվածային փառքով երևման:

Քրիստոնյա բոլոր եկեղեցիները տոնը «Այլակերպություն» անունով են նշում:Միայն Հայ Եկեղեցին է այն անվանում նաև «Պայծառակերպություն»` շեշտելով Քրիստոսից ճառագող աստվածային փառքն ու փայլը: Այս տոնը ժողովրդի մեջ հայտնի է նաև «Վարդավառ» անվամբ:

Պայծառակերպության տոնի ժամանակ ժողովրդական սովորույթներից է միմյանց վրա ջուր ցողելը: Վարդավառ ժողովրդական անվանումը գալիս է վարդաջուր լցնելու սովորությունից, որը հետագայում փոխվել է սովորական ջրի:

Հայ Առաքելական Եկեղեցին, ինչպես այս, այնպես էլ շատ մինչքրիստոնեական պաշտամունքային տարրեր միահյուսել և ընդհանրացրել է եկեղեցական ծիսակարգերով, համարելով, որ ավանդույթները նաև ժողովրդի մշակույթի մի մասն են և դրանց միջոցով է, որ կարելի է պատկերացում կազմել տվյալ ազգի պատմության ու մշակույթի մասին:

Ուստի, բարձր պահելով մեր մշակութային արժեքներն ու շարունակելով նշել ավանդաբար եկած մեր տոները, այսօր էլ համախմբված ու բարձր տրամադրությամբ տոնենք Վարդավառի օրը, միմյանց վրա ջուր ցողելով ինքնամաքրվենք ու Տիրոջից ճառագող աստվածային լույսն ընդունենք որպես սիրո ու պտղաբերության խորհրդանիշ: